府判再示楹字韻詩再和之
作者：徐鹿卿
朝代：宋

paragraphs: 別駕寶橫道，冷官槁代楹。
誰令塵土姿，近映冰壺清。
君家閩山陽，泉以蒙著名。
平生養正功，烱烱心地明。
我家古泉溪，四顧巖巒縈。
日迂長者轍，來往紛振纓。
湛泉偶趨風，嗽液咀流英。
古榕憩陰陰，綠竹哦青青。
泉鳴似喚客，盈耳清音泠。
歡謠動海隅，溫詔來宸京。
只今遊覽地，回首真郵亭。